กสิกรจ่ายปันผล"LTF"2พันล้าน
บลจ.กสิกรไทย ปันผล 4 กองทุน LTF ร่วม 2,000 ล้านบาท แนะจับจังหวะเข้าสะสม LTF ดักหุ้น 1,600 จุด
4 มี.ค. 2556

บลจ.กสิกรไทย ปันผล 4 กองทุน LTF ร่วม 2,000 ล้านบาท แนะจับจังหวะเข้าสะสม LTF ดักหุ้น 1,600 จุด
นายจงรัก รัตนเพียร ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทย จะจ่ายเงินปันผลกองทุนรวมหุ้นระยะยาว (LTF) จำนวน 4 กองทุน มูลค่ารวม 1,993.75 ล้านบาท จากผลการดำเนินงานตั้งแต่วันที่ 1 ก.ย. 2555-28 ก.พ. 2556 ให้แก่ผู้ลงทุนที่มีรายชื่อในสมุดทะเบียน ณ เวลา 08.00 น. ของวันที่ 28 ก.พ. 2556 กำหนดจ่ายเงินปันผลดังกล่าวพร้อมกันในวันที่ 14 มี.ค. 2556 
กองทุนเปิดเค โกรท หุ้นระยะยาวปันผล (KGLTF) และกองทุนเปิดเค หุ้นระยะยาวปันผล (KDLTF) จ่ายเงินปันผลในอัตรา 1 บาทต่อหน่วย คิดเป็นอัตราผลตอบแทนจากเงินปันผล ที่ 4.69% และ 5.09% ตามลำดับ กองทุนเปิดเค 20 |ซีเล็คท์ หุ้นระยะยาวปันผล (K20SLTF) จะจ่ายปันผลในอัตรา 0.90 บาทต่อหน่วย คิดเป็นผลตอบแทน 5.13% และกองทุนเปิดเค 70:30 หุ้นระยะยาวปันผล (K70LTF) จ่ายในอัตรา 0.70 บาทต่อหน่วย คิดเป็นผลตอบแทน 3.97% 
“ผลการดำเนินงานของทั้ง 4 กองทุนอยู่ในเกณฑ์ที่น่าพึงพอใจและเอาชนะอัตราผลตอบแทนจากเงินปันผลของหุ้นในตลาดหลักทรัพย์ได้มากพอสมควร โดย 6 เดือนล่าสุด กองทุนให้ผลตอบแทนจากเงินปันผล 3.97-5.13% และรอบปีอยู่ที่ 5.39-5.95% ขณะที่ค่าเฉลี่ยทั้งปีของตลาดหลักทรัพย์อยู่ที่ประมาณ 2.58% เท่านั้น” นายจงรัก กล่าว
สำหรับมุมมองตลาดหุ้นไทย บลจ.กสิกรไทย เชื่อว่าตลาดยังได้รับปัจจัยบวกจากเศรษฐกิจที่ยังคงมีแนวโน้มเติบโตดีขึ้นอย่างต่อเนื่อง รวมถึงอัตราดอกเบี้ยปัจจุบันที่ค่อนข้างต่ำ เมื่อเทียบกับอัตราเงินเฟ้อ ซึ่งจะส่งผลให้หุ้นมีความน่าสนใจเพิ่มขึ้น โดยตั้งแต่ต้นปีตลาดหุ้นไทยปรับตัวขึ้นไปกว่า 10% นับว่าค่อนข้างโดดเด่น ส่วนระดับราคาปัจจุบันแม้จะค่อนข้างสูงเมื่อเทียบกับอดีต แต่ยังคงอยู่ในระดับต่ำเมื่อเทียบกับตลาดหุ้นอื่น ในภูมิภาคเดียวกันไม่ว่าจะเป็นฟิลิปปินส์ อินเดีย หรือมาเลเซีย จึงเป็นโอกาสที่จะดึงดูดเม็ดเงินจากต่างชาติให้เข้ามาลงทุนในตลาดหุ้นไทยได้อย่างต่อเนื่อง
“บลจ.กสิกรไทยยังคงเป้าหมายดัชนีหุ้นไทยปีนี้ที่ 1,570–1,600 จุด และคาดการณ์อัตราการเติบโตของผลกำไรบริษัทจดทะเบียนที่ 20% ในส่วนนักลงทุนต่างชาติ แม้ว่าตั้งแต่ต้นปีจะมีแรงขายสุทธิหุ้นไทยไปแล้วกว่า 6,000 ล้านบาท แต่เชื่อว่าเป็นการปรับฐานในระยะสั้น ในทางกลับกันนักลงทุนสถาบันยังมีแรงซื้อเข้ามา ทำให้ดัชนีปรับตัวดีขึ้นได้อีก จึงเป็นโอกาสที่ผู้ลงทุนในกองทุน LTF จะทยอยจับจังหวะเข้าลงทุน” นายจงรัก กล่าว n